EFF wil hoogste hof toe oor OB-uitspraak(Argieffoto: Oupa Mokoena/ANA) Die EFF sê hy is nie verras deur Maandag se hooggeregshofuitspraak waarin die Openbare Beskermer (OB) wéér op haar neus gekyk het nie. Regter Sulet Potterill het adv. Busisiwe Mkhwebane se voorgestelde regstellende optrede teen Pravin Gordhan ter syde gestel, hangende ŉ hersieningsproses van haar verslag. Die EFF het in reaksie op die uitspraak gesê hy gaan die saak tot in die Konstitusionele Hof voer. “Dit is omdat ons besef het hoe sigbaar geïrriteerd regter Sulet Potterill was met swart regsverteenwoordigers wat geargumenteer het teen die eksklusief wit regsverteenwoordigers van [Pravin] Gordhan, Ramaphosa en almal wat vir die hofbevel gevra het,” het EFF-woordvoerder Mbuyiseni Ndlozi in ŉ verklaring gesê. “Die regter was baie ingenome met, en altyd bereid om te luister, na die argumente van al daardie wittes, terwyl sy sigbare irritasie met die swart prokureurs getoon het en hulle heeltyd in die rede geval het. Tydens die verrigtinge was dit asof die swart regsverteenwoordigers nie in die hof gehoort het nie.” Die EFF sê die hofbevel stuit ŉ grondwetlik daargestelde instelling en dat hy die kwessie daarom in die Konstitusionele Hof gaan betwis. Die VF Plus het in reaksie op die uitspraak gesê dit skep opnuut die indruk dat die OB misbruik word in die ANC se faksiegevegte en dat sy onbevoeg is vir haar pos. “Indien sy die reputasie en geloofwaardigheid van die amp en kantoor van die OB eer wil aandoen, sal sy onmiddellik moet bedank,” het dr. Pieter Groenewald, leier van die VF Plus, gesê. “Die OB moet ophou om belastingbetalers se geld op hierdie wyse te mors. Dit is duidelik dat sy eenvoudige basiese regsbeginsels soos om die ander kant van die saak aan te hoor, nie nagekom het deur Gordhan die geleentheid te gee om te reageer nie. “Indien ŉ regsgeleerde in so ŉ hoë amp nie eens die basiese regsbeginsels verstaan en toepas nie, moet die persoon nie in die pos wees nie en dadelik bedank.” Mkhwebane se kantoor het die uitspraak as “teleurstellend” bestempel en gesê die OB het gehoop die hof spreek hom sterk uit teen Gordhan. OB-woordvoerder, Oupa Segalwe. (Foto: Brenda Masilela/ANA) “Ons het gemeen dat die minister se woorde die waardigheid van die kantoor van die OB sou skend. Ons is teleurgesteld dat die hof bevind het die soort taalgebruik in die minister se aansoek was nie ter sprake vir dié doel [van die aansoek] nie. Ons verskil daarmee, ons glo dit was wél toepaslik,” het Oupa Segalwe, OB-woordvoerder, ná die hofverrigtinge gesê. Gordhan het in sy hofaansoek onder meer aangevoer die OB is onbevoeg. Potterill wou nie ŉ bevinding maak oor bewerings van vooroordeel teenoor die OB, óf haar bevoegdheid om haar amp te beklee nie. Potterill het bevind Mkhwebane het Gordhan nie die geleentheid gegee om sy kant van die saak te stel nie. Sy het gesê die voorgestelde regstellende optrede is vaag en onsinnig en dat daar onherroeplike skade teen Gordhan aangerig kan word indien daar dringend teen hom opgetree word. Potterill het Gordhan se dringende aansoek toegestaan en ook beslis dat Mkhwebane vir die koste van die aansoek aanspreeklik is. Gordhan het die hofaansoek gebring om die remediërende optrede wat die OB in haar verslag oor die sogenaamde geheime eenheid by die Suid-Afrikaanse Inkomstediens (SAID) beveel het, te verhoed totdat die hersiening van die verslag afgehandel is. Mkhwebane hou in die verslag vol dat Gordhan destyds die Grondwet asook die uitvoerende etiese gedragskode oortree het. Sy het verskeie regeringsfunksies, onder andere pres. Cyril Ramaphosa en die polisie, versoek om teen Gordhan op te tree vir sy rol in die destydse stigting van die sogenaamde geheime eenheid.